和永叔柘枝歌
作者：梅堯臣
朝代：宋

paragraphs: 漁陽三疊音隆隆，紅蕖亂坼當秋風。
披香擁霧出妖嫮，嫵眉壯髮翩驚鴻。
鏘鏘雜珮離芳渚，珠帽紅靴振金縷。
相迎垂手勢如傾，障袂倚歌詞欲吐。
最憐應節乍低昂，便轉疾徐皆可覩。
飄揚初認雪迴風，躑躅還看繭縈緒。
小小寧聞怨曲長，盈盈自解依儔侶。
藝奇體妙按者誰，金貂大尹宴清池。
綺茵繡幄粲輝映，玳簪珠履何委蛇。
是時郊原新退暑，天清氣爽過林墅。
淮王載酒昔嘗聞，謝公携妓那能數。
始知事簡樂民和，不厭來觀柘枝舞。